
Katica KNEZOVIĆ 


KAKO VJERUJEMO, 
ONAKO I DJELUJEMO 


Usporednice 
franjevačke karizme 
služenja siromasima u 
životu i djelu fra Didaka 
Buntića i bl. Marije 
Propetoga Isusa 
Petković 


Katekizam Katoličke crkve u svome trećem dijelu, koji 
tematizira Zivot u Kristu, ima i poglavlje o kršćanskoj sve- 
tosti, u kojem se — pozivajući se na Matejevo evanđelje i na 
Dogmatsku konstituciju o Crkvi, Zunen gentium, Drugo- 
ga vatikanskoga koncila — doslovno donosi sljedeće: 

“Svi vjernici, bilo kojeg staleža i stupnja, pozvani su 
na potpun kršćanski život i na savršenu ljubav' (Lumen 
gentium, 40). Svi su pozvani na svetost: “Budite dakle sa- 
vršeni kao što je savršen Otac vaš nebeski* (Mt 5, 48): “Da 
postignu tu savršenost, neka se vjernici služe silama pri- 
mljenim po mjeri Kristova dara da se (...) u svemu poslušni 
volji Očevoj posvete slavi Božjoj i službi bližnjemu. Tako 
će svetost Božjega naroda dati obilate plodove, kako to 
u povijesti Crkve izvrsno dokazuju životi tolikih svetaca? 
(Lumen gentium, 40). 

Pred nama je dvoje redovnika koji su poziv na “pot- 
pun kršćanski život i na savršenu ljubav? ostvarili služeći 
se “silama primljenim po mjeri Kristova dara", “u svemu 
poslušni volji Očevoj“, posve posvećeni “slavi Božjoj i služ- 
bi bližnjemu“.* Teško bi bilo pronaći jasniji i sažetiji ocrt 
života tih dvoje ljudi kojima je posvećen ovaj rad. Dose- 
gnuti junački stupanj življenja toga poziva na svetost, po- 
sebice sukladno trima istaknutim premisama, Crkva je u 
slučaju s. Marije Propetoga već priznala, proglasivši je bla- 
ženom 2003. godine, a za fra Didaka Buntića odražava 
se u uvjerenju njegovih suvremenika da je bio čovjek sveta 
života, što se potkrepljuje kako brojnim svjedočenjima iz 


1 Katekizam Katoličke crkve, Zagreb, Hrvatska biskupska konferencija 
— Glas Koncila 1994., br. 2013. 


pa Isto. 
3 Bilo je to u sjedištu njezine rodne biskupije, u Dubrovniku, 6. lipnja 
2003., kada ju je u svečanom činu u euharistijskome slavlju blaženom pro- 


glasio papa Ivan Pavao II., za svoga 100. pastoralnoga putovanja, a trećega 


pohoda Hrvatskoj. 

prve ruke,“ tako i svim onim djelima kojima je bio nadah- 
nitelj, začetnik i provoditelj,? kojih je toliko da poprimaju 
“biblijske razmjere*.“ 

U životu i djelu tih dvoje Franjinih sljedbenika uoča- 
vaju se usporednice u otjelovljivanju franjevačke karizme 
služenja siromasima, po kojima je fra Didak zavrijedio na- 
ziv “oca hercegovačke sirotinje",“ a Majka Marija Prope- 
toga naziv “madre miracolose*.* Ako je točno da je čovjek 
stvoren od zemlje, i to od one na kojoj je rođen — kako 
se voli zgodno dometnuti, onda je i svetački lik tih dvoje 
Božjih ugodnika satkan od sudbine njihove rodne grude u 
iznimnu povijesnom trenutku. Ta zemlja, vrijeme i njezine 
okolnosti iznjedrile su njih tada i takve. Njihove se, na 
prvi pogled oprečne, biografske crte skladno ugrađuju u 
usporednicama franjevačke karizme služenja siromasima, 
koje se ovdje pokušava iščitati u njihovu redovničkom (1), 
socijalno-gospodarstvenom (2) i duhovno-pastoralnom 


radu (3). 

U doba Marijina rođenja fra Didak je već imao 21 
godinu i nosio je Franjin habit. Marija je rođena u Blatu, 
10. prosinca 1892. u imućnoj obitelji, u kojoj je otac svojoj 


4 Riječ je već i o mnogim pismima iz njegove bogate korespondencije s 
raznim ljudima s kojima je surađivao, odakle se razabire koliko ga poštuju 
i koliko mu se dive zbog sve žrtve koju čini za svoj narod, a potom brojna 
svjedočenja izražena u nekrolozima nakon njegove iznenadne i prerane 
smrti. Tu su i brojna svjedočenja dana kasnije, prigodom njegovih obljet- 
nica i pokušaja subraće da fra Didakovi suvremenici ostave pisani trag o 
susretima s njime (primjerice: Ćorić, Didak (ur.), Fra Didak Buntić. Spo- 
menica o 60. obljetnici spasavanja gladne djece iz Hercegovine, Zagreb — Mo- 
star, Kršćanska sadašnjost — Provincijalat franjevačke provincije, 1978.). 

5 Dosta je spomenuti opismenjivanje puka, gradnju širokobriješke bazilike 
i gimnazije, spašavanje sirotinje od gladi, unapređenje poljoprivrede i 
cjelokupnog društvenog života. 

6 Tim se izrazom poslužio njegov subrat u redovništvu, dr. Ivan Dugandžić, 
u svom referatu “Vjerničko nadahnuće fra Didakova karitativnog djelova- 
nja? na znanstvenom skupu “Fra Didak Buntić — čovjek i djelo", održanom 
u Mostaru, 2.-3. listopada 2008. 


2 Takvim ga se i sličnim nazivima, poput “pravim ocem", “spasiteljem 
sirotinje", “hercegovačkim Mojsijem" imenuje na mnogo mjesta u njemu 
posvećenim spisima, posebice u sjećanjima na njega (usp. Ćorić, Didak 
(ur.), Fra Didak Buntić. Spomenica o 60. obljetnici spasavanja gladne djece 
iz Hercegovine, Zagreb — Mostar, Kršćanska sadašnjost — Provincijalat 
franjevačke provincije, 1978.). 

8 Zavrijedila je taj naziv jer se uvijek uzdala u Božju pomoć, i kad se činilo 
da su sva vrata zatvorena, u zadnji se čas, kao uslišanje njezine vapijuće 
molitve, pravim čudom Božjim, našlo rješenje za dotičnu potrebu. 


brojnoj djeci bio “kao svetinja“ U autobiografiji Marija 
za njega svjedoči: 

“Bio je jednostavan, iako bogat u zemaljskim do- 
brima. Pravednost, milosrdnost i ljubav, bile su u njemu 
ostvarene u najvećem stupnju savršenosti. Imao je veliku 
vjeru i do u tančine je vršio zakon Božji i zapovijedi svete 
Crkve, osobito djela milosrđa. Siromasi i težaci, oni su bili 
njegovi prijatelji. Upravo ih je očinski ljubio i za njih se 
zauzimao, osobito za svoje težake, kojih je imao oko 700 
jer je četrnaesti dio otoka Korčule njemu pripadao. (...) 
Osobito je ona u svom ocu gledala živog sveca, za kojim 
se njezina duša, poslije Boga, zanosila. Otac je bio, poslije 
Boga, njen ideal — njena ljubav, kojeg je jako i s poštova- 
njem kao svetinju ljubila zato što je tako dobar i milosrdan 
siromašnima, što je tako mučaljiv i zadubljen u neke misli, 
tako jednostavan i istinit, kao čisto zlato.?'" 

Upravo je zbog oca, kojeg je tako voljela i koji je jednu 
kćer već dao u samostan," tajila i gušila svoje redovničko 
zvanje.“ Već je Marijin djed dao urediti u kući Petkovića, 
svega nekoliko koračaja udaljenoj od župne crkve, dvije 
gostinjske sobe za redovnike (fratre i dominikance) koji 
su prigodice dolazili u Blato i tu pastoralno djelovali. !? 
Mala je Marija u tim susretima upila puno redovničke du- 
hovnosti, a za sebe kaže da je u roditeljskoj kući odgajana 
“kao u samostanu*.“ Stoga ne čudi da je već u 14. godini 


9 Marija Propetog Isusa Petković, Sve za Isusa. Autobiografija i duhovni za- 
pisi (prir. M. Parlov), Split, Verbum *2004., 15. 


10 [sto, 15-16. 


11 Marijina najstarija polusestra Jela bila je redovnica, imenom s. Gertruda, 
u redu Srca Isusova u Puli. Jednom zgodom kad je u Blatu prikupljala 
milodare za potrebe svoga reda, pokazala je Mariji jednu kuću i rekla joj 
da će se ona vratiti u Blato i u toj kući otvoriti sirotište. Umrla je mlada, u 
33. godini života, svetom smrću na dan Velike Gospe, 15. kolovoza 1904. 
godine, a pri zadnjem susretu s Marijom rekla joj je: “Više se nećemo vid- 
jeti, do viđenja u raju? (#0, 29). Malo potom, 16. listopada 1904., u Blato 
su doista došle redovnice, ali jednog drugog reda i brinule se za sirotinju, a 
nekoliko godina potom Marija je utemeljila Družbu Kćeri Milosrđa (usp. 
isto, 31). 


12. “(..) u devetoj godini, počela je osjećati zvanje da ide u koji zavod gdje se 
druge djevojčice odgajaju i da se i ona u takvom kojem hramu odgaja za 
Boga“ (1sto, 28). 

13 Dolazili su “kao korizmeni propovjednici i ispovjednici, kao posjetitelji 
vjerskih društava, napose trećih redova (franjevačkog ili dominikanskog), 
ili kao prositelji milostinje" (7sžo, 18). 

14. [sto, 17. Potkrepljuje to sjećanjem na svoju majku kad kaže “da je bila vrlo 
pobožna žena, koja je djecu odgajala u strahu Božjem i u svetoj nevinosti, 
tj. u strogom čuvanju od svega što bi im moglo i malo smutiti dušu. Ona 
je gojila svoju djecu u strogosti, u krepostima, u radu i jednostavnosti, u 
poniznosti i samoprijegoru, u pokori i molitvi" (/sto, 18). 

učinila “zavjet vječnog djevičanstva",!? a da u toj dobi baš 
i nije razumjela što to znači. Bila je u 19. godini kad joj je 
otac umro“ i tad s majkom preuzima odgoj mlađe braće i 
upravljanje golemim i zahtjevnim imanjem. 

Franjo Buntić rođen je na Paoči, 9. listopada 1871., u 
siromašnoj obitelji gdje je rano ostao bez oca, pa ga je maj- 
ka, zajedno s drugom djecom, odgajala uz pomoć rodbine, 
ponajviše njegovih stričeva. Kako mu je učitelj, kojega su 
sva djeca cijenila, bio vojnik, i Franjo se počeo zanositi 
tim zvanjem, a kad mu je neki stražmeštar ponudio da ga 
smjesti u kadetsku školu, majka ne htjede to privoljeti, jer 
je svoga sina radije htjela vidjeti u franjevačkoj halji negoli 
u vojničkoj odori.“ Nakon školovanja u Širokom Brije- 
gu stupa u Humcu u franjevački red, 18. veljače 1888., i 
uzima ime Didak.'* Ušao je u izgrađenu redovničku za- 
jednicu muževa koji su sve svoje snage ulagali u boljitak 
hercegovačkoga puka, jer su i sami iz njega potjecali: “A 
tko je bliži svome narodu, tko bolje poznaje njegove vječne 
i vremenite potrebe od njegova ujaka — franjevca, koji je iz 
njega nikao, za nj živi i umire??? 

Marija Petković dobiva tadašnju osnovnu naobrazbu u 
šestogodišnjem školovanju, a potom završava trogodišnju 
srednju i domaćinsku školu“ u upravo pristiglih sestara 
Službenica milosrđa u Blatu,“ a potom u njih — koje su sve 
bile Talijanke — pohađa satove talijanskoga i ručnoga rada. 
Izvrsno vladanje talijanskim jezikom dobro joj je došlo po- 
slije u osnutku i vođenju Družbe, posebice u potraživanju 
pomoći za karitativni rad. Dakako, tu je uz stručno obra- 
zovanje dobila i neposredan uvid u redovnički život te bila 
formirana i u duhovnosti.“ 


15 Bilo je to 21. studenog 1906., na blagdan Prikazanja Blažene Djevice 
Marije (usp. /sto, 48). 


16 Oracje umro na sam Uskrs, 16. travnja 1911. (usp. ;sto, 15, 77). 


17. Usp. Ivo Dobržanski, Seljačke škole Hrvatske narodne zajednice za Bosnu i 
Hercegovinu, Sarajevo, Tiskara “Bosanske pošte" 1914., 12. 


18 Usp. Oton Knezović, Život i rad fra Didaka Buntića, Zagreb, Tiskara na- 
rodne prosvjete 1938., 13. 


19 sto, 37. 


20 Bila je to tzv. Scuola civica — građanska srednja i domaćinska škola za 
djevojčice (usp. Atanazije Matanić, U znaku ljubavi, Zagreb, Kršćanska 
sadašnjost 1999., 21). 


21 Tosubile prve redovnice koje su se nastanile u Blatu 1904. godine, a Kuća 
matica im je bila u Bresci. Prema talijanskom nazivu družbe, Ancelle della 
Carita, Blaćani su ih zvali ančele (usp. 7sto, 21). 

22 Sama zapisuje, pišući o sebi u trećem licu: “Tu je Marija po promislu 
Božjem primila drugi odgoj u krepostima i prve upute i korake na putu 
savršenstva. Svaki je dan tu slušala duhovno štivo i odgojne pouke. Pro- 
matrala je izbliza i redovnički život i običaje u samostanu. Gledala je kako 
časne sestre priređuju predstave, vode društva. Gledala je kako se strogo 


Franjo Buntić obrazuje se i formira od franjevačko- 
ga Širokog Brijega do isusovačkoga učilišta u Innsbrucku, 
kamo su ga starješine, već kao fra Didaka, poslale na studij 
bogoslovlja, a potom i klasične filologije. Godine 1895. 
vraća se u Široki Brijeg i preuzima službu profesora grčkog 
i latinskog jezika, prenoseći tako iduće 24 godine herce- 
govačkoj mladeži klasičnu naobrazbu, po kojoj je “upravo 
slovio*,?* a mnoge od njih oduševljavajući i za franjevaštvo, 
u duhovnost kojega ih je uvodio vlastitim primjerom pre- 
ma onoj drevnoj, verba movent, exempla trahunt. Uz kla- 
sične jezike, koje je poznavao kao hrvatski, govorio je nje- 
mački i talijanski a razumio francuski — stavljajući sve to 
u službu svome franjevačkom redu i hrvatskom narodu.“ 
To da je fra Didak proveo gotovo četvrt stoljeća radeći u 
širokobriješkoj gimnaziji, najbolje govori o njegovim spo- 
sobnostima, njegovu shvaćanju povijesnoga trenutka i o 
njegovu načinu rada,? jer je Široki Brijeg u to vrijeme bio 
“kulturni centar hrvatske i katoličke Hercegovine i mati- 
ca franjevačke provincije", pa je “tome zavodu trebalo (...) 
posvetiti svu brigu i pažnju, jer je bio odgojilište i rasadište 
svećeničkog franjevačkog podmlatka za Hercegovinu, a 
starješinstvo, svjesno toga, za te je zadaće biralo najbo- 
lje sile.“ Svojim je bogatim klasičnim znanjem fra Didak 
znao tako oduševiti dake da su i oni rado učili klasične 
jezike, pa je “gimnazija doskora dobila glas kao jedan od 
najboljih klasičnih zavoda u Bosni i Hercegovini".““ Fra 
Didak se i tu morao boriti s krajnjim siromaštvom koje 
je neprestano pratilo taj zavod, jer državne vlasti nisu da- 
vale nikakve pomoći za franjevačko školstvo, kako one u 
tursko doba, tako ni one u doba Austrije. Kako je u to 


čuvaju svijeta i pogleda svijeta, kako su skromne, ponizne. Kako vrše i 
čuvaju sveto siromaštvo i u najmanjim stvarima (...) kako se djecu poučava 
i zabavlja, razne igre i vježbe..." (Marija Propetog Isusa Petković, Sve za 
Isusa. Autobiografija i duhovni zapisi (prir. M. Parlov), Split, Verbum 
22004., 32). 


23. Oton Knezović, Život i rad fra Didaka Buntića, Zagreb, Tiskara narodne 
prosvjete 1938., 13. 

24. Usp. isto, 13. 

25. Onidvojica njegovih kolega koji su 1895. započeli svoj rad na gimnaziji, 
imali su podnijeti herojske žrtve i izvršiti golem posao, pa ne čudi da se fra 
Didak “sav zakopao u svoje klasike, te je u prvim godinama profesorskoga 
žara znao više puta i osvanuti s knjigom u ruci", a najradije je čitao Novi 
zavjet na grčkom jeziku “te ga je znao gotovo svega naizust* (isto, 17). 


26 Usp. šsto. 


27 Fra Didakova metoda poučavanja i njegova učenika fra Mile Miloša, 
neobično sposobna nastavnika grčkog i latinskog od 1904. do 1921., toli- 
ko je bila uspješna “da su njihovi đaci iz VI. razreda bolje znali klasične 
jezike nego maturanti iz državnih gimnazija" (isto, 17-18). 


28 Usp. isto, 18. Fra Oton Knezović objašnjava i razloge takvoga neprijatelj- 
skoga stava prema franjevačkom školstvu, promatrajući ga u kontekstu 

vrijeme broj vjernika u Hercegovini rastao (112.000 duša), 
osnivale su se nove župe, pa je rasla i potreba za franjevač- 
kim klericima, koje je starješinstvo nastojalo školovati u 
inozemstvu, većinom u Njemačkoj i Italiji.* Podmladak 
se odgajao u širokobriješkom zavodu, za koji je trebalo na- 
maknuti sredstva eda bi se izgradili dostatni i prikladni 
prostori za stanovanje i učenje kako bi se mogao podići na 
razinu gimnazije,“ pa se omogući i uzimanje više vanjskih 
daka, što je mnogoj hercegovačkoj nadarenoj ali siromaš- 
noj mladeži bila jedina prigoda za školovanje. 

Marija Petković, suočena s mnogom bijedom već 
i u svome rodnom Blatu koje tada ima oko 10.000 sta- 
novnika,*' a osjećajući u sebi redovnički poziv, odlučuje 
poći upravo u zatvoreni red, da oplakuje bijedu svijeta.?? 
Time je, istina, pokazala da ima oči otvorene za prepo- 
znavanje čovjeka u nevolji, ali i svijest kako ona sama ne 
može učiniti ništa više negoli poći u kontemplativni red 
i tamo pred Bogom oplakivati taj jad čovjeka nevoljnika, 
uzdajući se u Božje milosrđe i snagu zagovorničke molitve. 
Tom je prigodom načinila oporuku i uručila je župniku, 
a glasila je: “Svu svoju imovinu ostavljam da se u Blatu 
sagradi zavod za siromašnu i zapuštenu djecu, gdje će se 
u vrijeme prosto od škole moći odgajati i dobiti hranu, a 
sirote i stanovati."* Bogu je, čini se, već i to dostatno, da 
iz toga otvorena oka i srca — uma i duha — učini djelat- 
nu ljubav, ruku pomoćnicu i predvodnicu za one koji su 
jednako otvoreni. Mladoj djevojci, ženi iz puka, uz bok 
stavlja mjesnoga biskupa, dr. Josipa Marčelića, koji je, po- 
put mudra oca i pastira, savjetuje i vodi korak po korak do 
toga da postane djelatno oruđe u Božjem namislu.*“ Time 
njoj, kao ženi, biskup svojim ugledom i zalaganjem otvora 


tzv. istočnog pitanja i austrijskoga imperijalizma na Balkanu (usp. /sto, 47 
i dalje). 

29 Usp. 5sto, 21. 

30 Uz mnoge žrtve i odricanja otaca franjevaca, za provincijalatstva fra Da- 
vida Nevistića (1916.-1919.), koji je dao preurediti dio samostana, Široki 
je Brijeg šk. god. 1917.-1918. dobio svih osam razreda gimnazije (usp. 7sto, 


21-22). 

31 Usp. Atanazije Matanić, U znaku ljubavi, Zagreb, Kršćanska sadašnjost 
1999., 15. 

32 Usp. Marija Propetoga, Bilješke za autobiografiju, 160 (citirano u: ;5st0, 
32). 


33 Marija Propetoga, Bilješke za autobiografiju, 154 (citirano u: /sto, 32). 


34. Sama zapisuje: “Prigodom biskupovog kanonskog pohoda Blatu 1906., 
obavi ona kod svog dijecezanskog biskupa J. Marčelića ispovijed i otkrije 
mu svoju želju za polazak u samostan i da posveti svoj život Bogu — ljubavi 
Isusovoj. Preuzvišeni biskup Marčelić od tada je uzeo pod pismeno vod- 
stvo Marijinu dušu? (Marija Propetog Isusa Petković, Sve za Isusa. Auto- 


biografija i duhovni zapisi (prir. M. Parlov), Split, Verbum ?2004., 46). 


vrata za konkretno djelovanje, kako na crkvenom tako i na 
društvenom polju.?? Umjesto da se zatvori u kontemplativ- 
nom redu, uz vlastiti pristanak biva vođena u utemeljenju 
ženske redovničke zajednice Družbe Kćeri Milosrđa 1920. 
godine u Blatu, karizma koje je služenje siromasima, na- 
pose sirotoj djeci, starijima i bolesnima. 

Naoko posve različite okolnosti pratile su ulazak s. 
Marije Propetoga i fra Didaka u redovništvo, ali ne i opreč- 
ne u ostavljanju temeljnih dojmova na život tih dvoje lju- 
di. Djetinja dob je u njih probudila i pobudila otvorenost 
uma i duha za nepatvorenu stvarnost oko njih, izgrađujući 
u njima posebice emocionalnu zrelost i inteligenciju. 

Dok je Marija Petković za odjelotvorenje služenja siro- 
masima bila vođena da utemelji žensku redovničku zajed- 
nicu s karizmom milosrdne ljubavi, fra Didak je doveden 
u gotovu, uređenu zajednicu otaca franjevaca provincije 
Uznesenja Marijina, koji su se brinuli kako za vjerski život 
svoga puka, tako i za svaki njegov boljitak u društvenom, 
gospodarskom i političkom pogledu. Fra Didak posve 
koristi strukturu svoje zajednice, i njemu kao franjevcu 
otvorena su vrata i za značajnije i utjecajnije društveno- 
-političko djelovanje, a kad se to pravo pokušava dokinuti 
ili znatno suziti, snažno se tomu opire,“ gledajući pred 
sobom puk koji bi time najviše bio zakinut. Njegova je 
redovnička sobica bila ured u koji je svatko mogao ući i 
potražiti pomoć.*“ Pouzdanje u njegov utjecaj i sposobnost 
da se za njih založi, u mnogih je potrebnika bilo takvo da 
su držali kako je stvar riješena samim time što su poteško- 
ću izložili fra Didaku. 

Socijalno-gospodarstvene usporednice 


U njihovu su podneblju ljudi osiromašili i zapali u 
krajnju bijedu i glad zbog Prvoga svjetskog rata, prirodnih 


katastrofa, gospodarskoga sloma i epidemije “španjolice*. 


35 Dubrovački biskup dr. Josip Marčelić piše Mariji: “Ti kažeš da ne možeš 
gledati nevolju, pokvarenost i zaslijepljenost svijeta, a trpiš što pomoći ne 
možeš, pa ideš da plačeš nad tom nevoljom. Ali ne valja, kad kuća gori, 
ostaviti i bježati i plakati; to nije junački, već se svim silama zauzeti, gasiti 
i spasiti, što se može. Zato te molim i savjetujem da se vratiš i zauzmeš 
se za svoje mjesto i odgoj djevojčica; mogla bi s vremenom otvoriti višu 
redovničku kuću, ali sve u svoje vrijeme" (kako izvornici nisu sačuvani, 
njezin životopisac preuzima zapis iz njezinih Bzlježaka za autobiografiju, 
str. 161; citirano u: Atanazije Matanić, U znaku ljubavi, Zagreb, Kršćanska 
sadašnjost 1999., drugo dopunjeno izdanje, 33). 

36 Usp. Oton Knezović, Životi rad fra Didaka Buntića, Zagreb, Tiskara na- 
rodne prosvjete 1938., 37-39, te 71-77. 

37 “(..) bio je dobar savjetnik svakome, te koji je god trebao razgovora ili pre- 
poruke, svak je k njemu dolazio, a on je svakoga lijepo primao kao brata, 
nastojao da mu ljubav učini i da ga preporuči kod mogućnika? (fsto, 30). 

Zemljopisno gledano, kamenit otok Korčula, s plodnim 
udolinama, kakva je bila i Marijino rodno Blato, i kame- 
nita Hercegovina, s plodnim ali nedovoljno melioriranim 
poljima, imali su mnogo toga zajedničkoga. Zajedničko je 
bilo i otoku Korčuli i svojevrsnom otoku Hercegovini da 
su u svome kršu, svojoj ekstenzivnoj poljoprivredi, svojim 
vodotocima i suši odsudno ovisili o nebu! Oba kraja su to 
iskusila tijekom Prvoga svjetskoga rata i poraća. 

I s. Marija Propetoga i fra Didak blažili su posljedice 
rata, nedostatka muške radne snage, iseljivanja, prirod- 
nih katastrofa i drugih nedaća koje su nemilo pritiskale 
njihove sunarodnjake. Jedna od njih bila je i gospodarski 
slom uzrokovan poljoprivrednim kolapsom. Dok je inače 
plodna hercegovačka zemlja zbog suše zatvorila krilo,* u 
Blatu je filoksera — bolest korijena vinove loze — uništila 
vinograde, koji su uz maslinike marljivim Blaćanima bili 
glavni izvor prihoda. Hercegovinu je uza sušu pogodila i 
nerodica, pomor stoke, pa čak i skakavci — pružajući bi- 
blijsku sliku bolesti i neishranjenosti čovjeka i prirode.?? 
A rekviriranje, oduzimanje za vojsku, znalo je uzeti i po- 
sljednje živinče iz dvorišta, pomesti svaki tavan i isprazniti 
svaku izbu.“ 

Dok je fra Didak tijekom dviju izrazito problematič- 
nih godina gladi, 1917. i 1918.,“ vodio djecu u Slavoniju i 
Baranju i prosio kruha za one ostale kod kuće,“ s. Marija 
Propetoga obilazi tu žitnicu nekoliko godina poslije, 1922. 
i sljedećih godina do 1932., prikuplja kruha i ruha za osi- 


romašeno i izgladnjelo Blato.“ Marija se ne libi u svojoj 


38 Od 9. travnja do 7. listopada 1916. nije bila pala kiša. Moleći za pomoć 
u žitu, fra Didak piše zemaljskom poglavaru, general-pukovniku Stjepanu 
barunu pl. Sarkotiću, da je početkom lipnja 1916. prošao sav hercegovački 
kraj uključujući i Duvno kao glavnu njegovu žitnicu i da je odmah uvidio 
kako zbog suše velika glad prijeti narodu. Mostarski kotar sa svojih 60.000 
stanovnika i inače je morao uvoziti žito, jer je “na malo usjeva uvijek slaba 
godina", a posebice sad kad je suša spržila zemlju (usp. 7570, 38). 


39 Usp. pismo fra Didaka Buntića Ministarskom savjetu u Beograd, od 6. 
prosinca 1920., otisnuto u: ;sto, 85. 


40 Usp. isto, 37. 
41 Riječ je o vrhuncu tzv. godina gladi (1916.-1919.), koje je pod vidikom 


spašavanja hercegovačke sirotinje opisao fra Andrija Nikić u monografiji 
Godine gladi. Povijesni prikaz spasavanja hercegovačke sirotinje (1916.- 
-1919.), Duvno, 1974., pretisak Mostar — Veljaci, 1995. 


42 Usp. Oton Knezović, Život i rad fra Didaka Buntića, Zagreb, Tiskara na- 
rodne prosvjete 1938., 39-44. 

43 Životopisac to opisuje: “Drugi i teži pothvat onoga toplog ljeta 1922. bio je 
put preko Dubrovnika, Metkovića i Broda na Savi, da po istočnoj Slavoniji 
prosi milostinju, poglavito pšenice i brašna, za svoje sestre, siročad pa i druge 
mještane. Od tada pa do 1932. zbilo se više sličnih “podviga, što Marijinih 
što njezinih sestara, koji su ispunjeni djelima velike požrtvovnosti, trpljenja, 
poniženja ali i zadovoljstva? (Matanić, Atanazije, U znaku ljubavi, Zagreb, 
Kršćanska sadašnjost 1999., drugo dopunjeno izdanje, 79). 


potrebi obratiti za pomoć i samom Svetom Ocu Piju XI.“ 
i nunciju Ermenegildu Pellegrinettiju u Beogradu, kojima 
šalje pisma zamolbe preko svoga mjesnoga biskupa. Primila 
je znatnu pomoć od obojice, a toliko ih se dojmila u svojim 
dopisima i osobnom susretu s nuncijem u Đakovu,“ da su 
njezinu sirotištu i pučkoj kuhinji u Blatu obojica i potom 
poslala pomoć, a da ih nije za to ni molila.“ Obraćala se 
i zemaljskim vlastima u Beogradu i u većini pripadajućih 
ministarstava uspjela u svojim traženjima. Kad se u jed- 
noj takvoj prigodi, zbog nespretna izričaja posrednice koja 
joj je pomagala, doimalo kao da se hoće skriti Marijino 
katoličanstvo, ona pred Nikolom Pašićem, predsjednikom 
vlade, izričito tvrdi “(...) mi smo katoličke hrvatske sestre 
rođene u Dalmaciji, a podanici smo Jugoslaviji".“7 Obeća- 
na se svota potom “izgubila, a na upit posrednice zašto je 
tako nastupila, odrješito odgovara: “Prije ću izgubiti tih 
100.000 nego se prodati i reći laž te zanijekati da sam ka- 
tolkinja.? 

U jesen 1918. u Hercegovini je bilo iznimno teško 
— ljudi su sve više umirali od gladi, iznemoglosti i španjol- 
ske groznice. U studenom te godine fra Didak dovozi žito 
iz Slavonije, a u Širokom Brijegu od 42 svećenika i klerika 
samo trojica nisu bila oboljela. Didak se shrvan, gledajući 
posebice mladost na bolesničkoj postelji, pita: “komu sve 
ovo nabavljam?.“ U to isto vrijeme “španjolica* u Blatu 
obara Mariju u krevet i umalo u grob, koji je već bio za nju 
i iskopan, o čemu se i sama uvjerila kad je pohodila grob 
svoje obitelji. 


44. Usp. Marija Propetog Isusa Petković, Sve za Isusa. Autobiografija i duhovni 
zapisi (prir. M. Parlov), Split, Verbum *2004., 181-182. 


45 Providnost je htjela da se s. Marija Propetoga našla na proputovanju u 
Đakovu u sestara Svetoga Križa kad ih je pohodio apostolski nuncij Pel- 
legrinetti, s kojim je tada mogla razgovarati i upoznati ga s molbom koju je 
već nekoliko mjeseci prije uputila papi Piju XI. “za pomoć Družbi i za spas 
sirotne djece" (usp. Marija Propetog Isusa Petković, Sve za Isusa. Autobio- 


grafija i dubovni zapisi (prir. M. Parlov), Split, Verbum *2004., 173-174). 
46 Usp. isto, 182. 
47. 1sto, 176. 
48 [sto, 176. 


49 Vojislav Mikulić, “Uspomene na fra Didaka", u: Ćorić, Didak (ur.), Fra 
Didak Buntić. Spomenica o 60. obljetnici spasavanja gladne djece iz Herce- 
govine, Zagreb — Mostar, Kršćanska sadašnjost — Provincijalat franjevačke 
provincije, 1978., 168-183, ovdje 174. 


50 Potkraj 1918. Marija je bila na umoru, ali je čudesno ozdravila i sve zorno 
opisala, a kao posljedica te bolesti ostala je uvijek poprilično boležljiva, 
posebice, kako sama kaže: “slaba na noge", ali to je nije spriječilo u tomu 
da u opetovanim prošnjama prokrstari Slavoniju i Baranju, a i da dospije u 
misije u Južnu Ameriku (usp. Marija Propetog Isusa Petković, Sve za Isusa. 
Autobiografija i duhovni zapisi (prir. M. Parlov), Split, Verbum ?2004., 
119-128). 


Katica KNEZOVIĆ 
Kako vjerujemo, 
onako i djelujemo 


589 


Katica KNEZOVIĆ 
Kako vjerujemo, 
onako i djelujemo 


590 


Oboje su, svatko na svoj način, prepoznali čovjeka u 
potrebi i djelovali prema sposobnostima koje im je Bog 
dao, hrabro se i vjerno izgrađujući u tim sposobnostima i 
surađujući s njima. 

Zanimljivo je uočiti da se gotovo istim žarom za čo- 
vjeka-siromaha brinu dajući mu kako tjelesnu tako i du- 
hovnu i intelektualnu hranu. Brinu se za prehranjivanje, 
ali i za školovanje i vjersku pouku — jednom riječju, daju 
siromašnom narodu i kruh i knjigu u ruku. Marija još kao 
djevojka u Blatu posjećuje siromašne dajući im koliko je 
mogla smoći u vlastitoj kući, a kad joj majka počinje pri- 
govarati da će joj razdati imanje, pa jednom neke sirotice 
otjera s kućnoga praga ništa im ne dajući, Marija vapije 
Bogu da bi joj jednom dao mogućnost da nijedan siromah 
ne ode od nje neutješen.' Svjedoče za nju da je nevoljni- 
ke, kad im nije imala čime pomoći, uvijek lijepo primila i 
pomogla im barem riječju utjehe i razumijevanja, što nije 
umanjilo njihovu potrebu, ali jest njihovu bijedu. Njeguje 
i bolesne. Djecu u Babini, području uz more nedaleko od 
Blata, gdje su živjele obitelji težaka radnika s imanja njezi- 
na oca, poučava u ljetnim mjesecima, drži im malu školu 
i posebice ih priprema na sakrament prve svete pričesti. 
Marija je i kao časna majka vrlo zauzeta za školovanje svo- 
jih sestara — šalje ih u stručne škole za osposobljavanje u 
svim područjima rada svoje družbe. Školuju se u teologiji, 
pedagogiji, njezi bolesnika i drugomu. 

Jednako se tako i fra Didak zalaže da svojoj Hercego- 
vini uz kruh dadne i knjigu u ruke. Već je program Hr- 
vatske narodne zajednice (HNZ) u Bosni i Hercegovini 
nastojao širiti prosvjetu u narodu, ali je to išlo vrlo teško 
jer je jako malo ljudi bilo pismeno.* Upravo je to nagna- 
lo fra Didaka da osmisli način opismenjivanja, za koje je 
držao da ga “treba širiti u velikom stilu*.** Od 1911. poči- 
nje upućivati seoske odbornike mjesnoga odbora HNZ-a 
u opismenjivanje naroda, ali se narod slabo odazivao, što 
zbog nemara, što zbog vjerovanja da škola kvari mlade i da 
će sve djevojke i žene koje nauče pisati morati ići dvoriti 
ranjenike u bolnicama. Fra Didak se opet morao zauzeti 
i razbiti te predrasude, posebice glede školovanja ženske 
mladeži. Uvjeravao je puk da je “mjerilom naobrazbe sva- 
kog pojedinog naroda naobrazba njegove žene, i na kojem 


51 [sto, 79-86. 

52. Usp. isto, 128-129. 

53 = Primjerice, u župi Široki Brijeg u kojoj je bilo 8.000 župljana, samo ih je 
300 bilo pismeno (Knezović, Oton, Život i rad fra Didaka Buntića, Za- 
greb, Tiskara narodne prosvjete 1938., 30). 


54. [sto, 30. 
55 [sto 


je stupnju obrazovanost njegove žene, na tom je i čitavi 
narod“, pitajući se u svojim obraćanjima puku: “Po čemu 
će majka naučiti svoju djecu, te svoje najmilije učenike, 
ako je i sama neuka?** 

Njegova originalna metoda opismenjivanja*“ u tzv. se- 
ljačkim školama ili analfabetskim tečajevima sav je svoj 
uspjeh pokazala 24. svibnja 1914., kad je održan prvi jav- 
ni ispit u Širokom Brijegu.** Potaknut tim, kako kaže, 
“najradosnijim danom u svome životu“, Ivo Dobržanski 
piše brošuru o seljačkim školama, ističući u Uvodu kako 
se svaki Hrvat mora obradovati “da je u svom kraju nai- 
šao na nov način brzog širenja pismenosti (...) koji svojom 
dinamikom i svojim kolosalnim uspjehom isto tako za- 
divljuje, kao moderna tehnika letećih strojeva — te svaki 
Hrvat videći čuda čednog narodnog pedagoga i osmijeh 


narodnih učitelja — mora da povjeruje u mogućnost — da 


za 4 godine bude cijeli hrvatski narod priveden knjizi?.?? 


Kao ni mnogo puta prije u bremenitoj povijesti hrvatskoga 
roda, hirovita mu sreća ni tada nije bila naklona, jer je sve 
započelo u nezgodan čas — uoči Prvoga svjetskog rata. 


56. Fsto, 31. Širenju ideje opismenjivanja i ženske mladeži pripomogla je i 
odredba pape Pija X. da mladić i djevojka moraju vlastoručno potpisati 
ženidbeni ugovor. 


57 Koliko god da se njegova metoda hvalila, fra Didak gleda na nju posve 
trijezno: “Mnogo se govori o toj famoznoj metodi, kao da bi sama po sebi 
mogla nepismene naučiti čitati i pisati. Istina je, metoda znači mnogo, ali 
strpljivost i rad znače mnogo više. Ja sam često po cijeli dan čitao pisma 
svojih početnika seoskih mladića i djevojaka koje su mi slali kao znak 
njihova uspjeha i napretka u čitanju i pisanju, i na njih odgovarao. Tako 
su oni naučili i jedno i drugo? (Barišić, Kazimir, “Naši dragi pokojnici. 
Fra Didak Buntić, O. Fr. M., u: Ćorić, Didak (ur.), Fra Didak Buntić. 
Spomenica o 60. obljetnici spasavanja gladne djece iz Hercegovine, Zagreb 
— Mostar, Kršćanska sadašnjost — Provincijalat franjevačke provincije, 
1978., 126-133, ovdje 131-132, pretisak nekrologa objavljenog u Korre- 
spondenzblattu u Innsbrucku 1922.). 


58 Ispitu je pristupilo oko 800 učenika i 700 učenica, od 15 do 60 godina 
starosti. U tim seljačkim školama fra Didak ih nije samo naučio čitati i 
pisati nego je omogućio da dobiju i osnovnu pouku iz drugih predmeta, 
a mnoge je učlanio i u Književno društvo sv. Jeronima (usp. Knezović, 
Oton, Život i rad fra Didaka Buntića, Zagreb, Tiskara narodne prosvjete 
1938., 32). Fra Didak je za dvije i pol godine samo u širokobriješkoj župi 
opismenio više od 2.000 ljudi, što je činilo oko 35% u tom kraju od 7.000 
ljudi (usp. Dobržanski, Ivo, Seljačke škole Hrvatske narodne zajednice za 
Bosnu i Hercegovinu, Sarajevo, Tiskara “Bosanske pošte? 1914., 10-11 te 
30-34). 

59 Ivo Dobržanski, Seljačke škole Hrvatske narodne zajednice za Bosnu i Herce- 
govinu, Sarajevo, Tiskara “Bosanske pošte" 1914., Uvod, 5, u kojem dalje 
piše: “Pošto se ovdje radi o jednoj našoj hrvatskoj metodi, koja je iznikla iz 
narodne duše, u narodu već oprobana, to je nesumnjivo, da ćemo služeći se 
tom metodom najbrže i najlakše doći do uspjeha", 6. A potom objašnjava 
da je razlog toga uspjeha “i u tome što seljak-učitelj poznavajući bolje dušu 
narodnu nego školovani znade način obučavanja udesiti prema shvaćanju 
seljaka*, 11. 

Fra Didak promiče i voćarstvo, potičući ljude da iz 
tla i njegove konfiguracije izvuku najbolje što se da, iako 
je i tu spočetka neshvaćen — dok nisu divljake cijepljene 
plemkama donijele prvi rod.“ S druge pak strane osniva 
štedionice i poučava ljude kako da se najbolje pomognu od 
takvoga novčarskog sustava, jer je uviđao nevolju seljaka 
koji — iako svoj novac zarađuje žuljavim rukama — ne zna 
njime upravljati, nego ga brzo i lakoumno izda.“ To je 
bilo osobito važno i stoga jer su se seljaci u to doba morali 
za velike novce sami otkupljivati od turskih aga i begova, 
a te bi im štedionice onda davale pristupačne zajmove.“ 
Zauzimao se kao narodni poslanik i za hercegovačke uzga- 
jivače duhana te za seljačke mladiće u vojsci.“ S razlogom 
se kaže da je selo u fra Didaku našlo “svoga zaštitnika i 
0647. 

Širina pogleda i njegova dalekosežnost temeljna je 
značajka i fra Didaka i Majke Marije Propetoga. Dok fra 
Didak djecu iz Hercegovine, pa i cijele obitelji, spašava od 
gladi odvodeći ih u Slavoniju, ili ih potiče da i sami odla- 
ze, na vlastito traženje ili da se odazivlju na pozive rodbine 
koja je već tamo otišla, gleda hrvatski narod u cjelini. Ja- 
sno mu je da su mnogi od njih tako izgubljeni za Hercego- 
vinu, ali su dobiveni za hrvatski narod,* jer su Hercegovci 
radini, sposobni za život i za veliku zadaću obnavljanja 
Slavonije. Bila je to sastavnica političkoga pristupa da se 
naseljivanjima hrvatske djece s juga i zapada zapriječi do- 
seljivanje Nijemaca i Mađara, pa je doista velik pothvat u 
tako malo vremena uspjeti dobiti smještaj za više od deset 
tisuća djece“ u rodnoj žitnici preko Save i Dunava. Fra 


60 Usp. Oton Knezović, Život i rad fra Didaka Buntića, Zagreb, Tiskara na- 
rodne prosvjete 1938., 33. 


61 Usp. isto, 33-34. 


62 Usp. isto, 33; “Takvu je Seljačku zadrugu osnovao fra Didak i fra Blaž 
Jerković na Širokom Brijegu. Zadrugu su uzorno vodili fratri, te je i danas 
jedan od najjačih i najsolidnijih seljačkih novčanih zavoda? (fsto, 34). 

63 Usp. isto, 44-45 te 85-86; prijepis pisama i dokumenta koji se odnose na 
tu tematiku otisnut je u: Ćorić, Didak (ur.), Fra Didak Buntić. Spomenica 
0 60. obljetnici spasavanja gladne djece iz Hercegovine, Zagreb — Mostar, 
Kršćanska sadašnjost — Provincijalat franjevačke provincije, 1978., u po- 
glavlju Svjedočanstva, 105-125. 


64 Oton Knezović, Život i rad fra Didaka Buntića, Zagreb, Tiskara narodne 

prosvjete 1938., 37. 

65 Usp. isto, 39-40. 

66 Broj djece može biti prijeporan, jer se spominje i 17.000 (primjerice: Bu- 
balo, Jakov, “Hercegovina u doba fra Didaka Buntića. Povijesni okvir“, 
u: Ćorić, Didak (ur.), Fra Didak Buntić. Spomenica o 60. obljetnici spasa- 
vanja gladne djece iz Hercegovine, Zagreb — Mostar, Kršćanska sadašnjost 
— Provincijalat franjevačke provincije, 1978., 21-36, ovdje 35), ali već i 
najmanja brojka, gdje je riječ o tomu da je od 8. rujna 1917. do svibnja 


Didak se brine za život tih izbjeglih iz hercegovačkoga jada 
i bijede, trudeći se napraviti pravila po kojima su se doma- 
ćini trebali odnositi prema primljenoj djeci i pridošlicama, 
gdje izričito traži da djeca budu školovana, odgajana, ako 
treba, zbog neposluha, i kažnjena, ali blago i očinski. Bri- 
ne se za žensku mladež, ne dopuštajući da se u transporti- 
ma šalju djevojčice starije od 12 godina.“ 

Majka Marija Propetoga na poziv otaca franjevaca koji 
su pratili naše iseljenike u Južnu Ameriku, šalje ondje 
svoje sestre već 1936. godine, a i sama odlazi kao vrhovna 
glavarica u propisani kanonski pohod u veljači 1940., ali 
zbog ratnih neprilika ostaje tamo do 1951. odnosno 1952., 
godin4 u kojima organizira prijenos generalne družbine 
kuće iz Blata u Rim. Na teritoriju tadašnje države otva- 
ra kuće gdje se god ukazala potreba i gdje su bile njezine 
sestre pozvane. Družba, utemeljena u Blatu na blagdan 
sv. Franje, 4. listopada 1920., preuzima prvu službu izvan 
svoga kraja, u Subotici, 1923., u sirotištu “Kolevka", gdje 
je spočetka radilo nekoliko sestara, a poslije su preuzele 
cijeli zavod i proširile ga. Sestre i danas djeluju tamo. 
Marija je otvarala nove kuće gdje su je pozivali, ali ih je 
odlučno i zatvarala ondje gdje je uviđala da to nije njihova 
služba ili da je to za zdravlje sestara preopasno.“ Tako su 
u Argentini sestre najprije radile u privatnom sanatoriju 
“Rivadavia“ u Buenos Airesu, dok nisu dospjele do siro- 
maha na periferiji i njima se posvetile. Jedno su vrijeme 
obavljale obje službe — zarađujući u jednih, da bi mogle 
davati drugima.“ 

Uz davanja kruha i posredovanje knjige treća je zna- 
čajka brige za siromahe i u fra Didaka i u Marije — gradnja! 


1918. otpremljen 21 transport s blizu 7.000 djece, od kojih je oko 4.200 
rimokatolika, oko 2.500 pravoslavaca i 180 muslimana (usp. Petric, S., 
“Ustaj, oče, sirotinju hrani“, Kršćanska obitelj, XXI (1938.) 39) upućuje na 
razmjer tragedije i veličinu pothvata u kojem su uz fra Didaka sudjelovala 
i njegova subraća i drugi pojedinci, ali je onaj glavni pokretač i izvršitelj 
namisli bio upravo on. 

67 Andrija Nikić, Godine gladi. Povijesni prikaz spasavanja hercegovačke 
sirotinje (1916.-1919.), Duvno, 1974., pretisak Mostar — Veljaci, 1995., 
53. 


68 = Fra Leonard Rusković početkom siječnja 1936. upućuje molbu s. Mariji 
Propetoga da pošalje 20 svojih sestara za rad u jednom privatnom sanato- 
riju u Buenos Airesu (usp. Matanić, Atanazije, U znaku ljubavi, Zagreb, 
Kršćanska sadašnjost 1999., drugo dopunjeno izdanje, 99). 


69 Usp. Marija Propetog Isusa Petković, Sve za Isusa. Autobiografija i duhovni 
zapisi (prir. M. Parlov), Split, Verbum *2004., 185-190. 


70 Tako je, primjerice, otvorila filijale u Opuzenu i Velesu, ali ih je doskora 
i zatvorila (usp. Matanić, Atanazije, U znaku ljubavi, Zagreb, Kršćanska 
sadašnjost 1999., drugo dopunjeno izdanje, 86). 


71 Usp. isto, 99-104. 

Marija je gradila iznimno mnogo, stvarajući tako podlogu 
za djelovanje svoje družbe, prije svega karitativno služe- 
nje.“* Upuštala se u vrlo smione pothvate u kojima se jako 
dobro očitovalo njezino pouzdanje u Providnost, koje je u 
mnogih izazivalo najprije čuđenje a potom udivljenje kad 
bi vidjeli ostvarena djela. Jednom joj je tako jedan crkveni 
dostojanstvenik pisao “kako je nije strah početi graditi, 
kad nema novaca niti ga može na bankama dobiti"? A ona 
odgovara: “Kad bih imala novac u ruci, pouzdala bih se u 
novac, a kad ga nemam, imam vjeru i pouzdanje samo u 
svetu providnost Božju." : 

Fra Didak je dosjetljiv u svojoj želji da se Široki Brijeg 
okruni veličanstvenom bazilikom — svome težaku u ruke 
daje dlijeto, stavljajući ga kao pomoćnog radnika iskusnu 
kamenoklesaru iz Italije i Dalmacije, računajući da će se 
bistar um i okretnost hercegovačkoga duha “zaraziti" tom 
vještinom, pa će doskora od toga imati i kruha u ruci.“ 
Tako je i bilo — divota oklesana kamena širokobriješke 
ljepotice, kojoj ni zloba partizanske topovske tanadi nije 
mogla nauditi, izvrcala je mahom ispod težačke ruke her- 
cegovačkih mladića i muževa. Takvi Božji ugodnici ne 
zadovoljavaju se ovlaš učinjenim, prosječnim? — oni traže 
ono ponajbolje za Boga i čovjeka stvorena na njegovu sliku. 
Fra Didak je svoju crkvu gradio s narodom u romanskome 
stilu, oživotvorujući “vjekovnu povezanost vjere hercego- 


vačkoga puka i njegovih franjevaca s Rimom". 


Duhovno-pastoralne usporednice 

Fra Didaka i s. Mariju Propetoga možemo promatrati 
i kao preteče Drugoga vatikanskog koncila (1962.-1965.). 
U njegovu su duhu djelovali u Crkvi i društvu, upravo 
zato što su bili Božjega duha i posve poslušni njegovoj vo- 


72. Proširuje samostan u Blatu, gradi Zavod sv. Terezije u Subotici i puno 
drugoga, tako da su do njezine smrti 1966. sestre Kćeri Milosrđa “radile u 
47 većih ili manjih kuća, od koji je 18 bilo vlasništvo Družbe" (7sžo, 83). 


73. Isto, 89. 


74. Usp. Andrija Nikić, “Širokobriješka crkva — pjesma od kamena", u: Ćorić, 
Didak (ur.), Fra Didak Buntić. Spomenica o 60. obljetnici spasavanja gladne 
djece iz Hercegovine, Zagreb — Mostar, Kršćanska sadašnjost — Provinci- 


jalat franjevačke provincije, 1978., 55-66, ovdje 64. 


75 Kad je gradnja zbog nestašice sredstava zastala, prigovarali su mu “što nije 
dao jednostavno ozidati zgradu i zid izvana okrečiti*, nego ustraje na sku- 
pom klesanju kvadratnoga kamena, a on jednostavno nije mogao praviti 
obijeljenih grobova (usp. 7sto, 55-66, ovdje 64-65). 

76. Didak Ćorić, “Fra Didak Buntić — dobrotvor Hercegovine", u: 7st7 (ur.), Fra 
Didak Buntić. Spomenica o 60. obljetnici spasavanja gladne djece iz Herce- 


govine, Zagreb — Mostar, Kršćanska sadašnjost — Provincijalat franjevačke 
provincije, 1978., 9-19, ovdje 15. 


lji. Oboje su isticali to beskrajno vjerničko pouzdanje u 
Božju volju i njegovu providnost, istodobno zalažući sve 
svoje umne i tjelesne snage i sva umijeća koja su stekli, 
dajući se tako Bogu kao djelatno sredstvo u njegove ruke. 
Upravo se u njihovu duhovnom i pastoralnom liku prepo- 
znaje koliko su se sami izgrađivali u skladu s onim vječnim 
duhom nadahniteljem i stvarateljem, o kojem govori Bibli- 
ja, a koji se očitovao na Drugom vatikanskom koncilu, kao 
najznamenitijem crkvenom događaju 20. stoljeća. Oboje 
su se trudili prenositi to i na druge, ponajprije na svoje 
redovničke zajednice, a onda i na sve koji su bili upućeni 
na njih. 

Iza fra Didaka, iako učena, sklona peru i vrlo lijepa i 
promišljena izražavanja, nažalost nije ostalo odveć rukopi- 
sa, a i ono što je u njegovoj ostavštini nakon prerane mu 
smrti, u 51. godini života, 3. veljače 1922., bilo nađeno, 
velikim je dijelom uništeno u partizanskom napadu na Ši- 
roki Brijeg potkraj Drugoga svjetskog rata, kad je izgorio 
samostan u kojem je bila čuvana i fra Didakova ostavšti- 
na." Više je sačuvano iz kraćega razdoblja njegova života, 
iz godina provincijalatstva, od 1919. do smrti. Posebice su 
dragocjene njegove okružnice u kojima izbija na vidjelo 
njegov duhovni lik, upotpunjujući tako one crte značaja 
koje su inače odražavale njegovu plemenitost i nutarnju 
izgrađenost. Da nikakva druga svjedočenja o njemu ne po- 
stoje, već one bi bile dostatne da se iz njih iščita istinska 
veličina toga čovjeka, tko je bio, iz čega je rastao, čemu je 
težio i kakvim se sredstvima pritom služio. U nastupnoj 
okružnici odmah se braći očituje: “Obećajem pred Bogom 
i svima vama da ću u radu pred očima imati jedino ono što 
će promicati slavu Božju, dobro Provincije, dobro braće i 
kršćanskog puka koji je povjeren našoj braći.?7? 

Važna su i njegova pisma mladim fratrima na školo- 
vanju po Europi, koje je upravo on razasuo po znameni- 
tim europskim učilištima da ih tako izgradi za što bolje 
služenje svojoj rodnoj Hercegovini. Korespondencija s 
uglednicima i drugim znamenitim osobama daje uvid u 
njegovo političko djelovanje, koje je bilo u mnogim sluča- 


77 Zbog toga je još dragocjeniji fra Didakov životopis koji je načinio fra Oton 
Knezović (Život i rad fra Didaka Buntića, Zagreb, Tiskara narodne pros- 
vjete 1938.). On je dobio uvid u svu tu fra Didakovu ostavštinu. Šteta je 
samo što nije uvrstio više prijepisa izvornih dokumenata, jer bi barem tako 
bili sačuvani. 

78 > Nastupna okružnica fra Didaka Buntića, Mostar, 8. prosinca 1919., 
otisnuta u: Ćorić, Didak (ur.), Fra Didak Buntić. Spomenica o 60. obljet- 
nici spasavanja gladne djece iz Hercegovine, Zagreb — Mostar, Kršćanska 
sadašnjost — Provincijalat franjevačke provincije, 1978., 121-125, ovdje 
121. 

jevima iznimno hrabro. Dakako da su izvrsna svjedočenja 
o njegovu kako duhovnom životu tako i pastoralno-druš- 
tvenom radu dana i u nekrolozima. Iako se o mrtvima 
govori, ili bi se barem trebalo govoriti, samo najbolje, ta su 
svjedočenja vjerodostojan izraz fra Didakova istinski nese- 
bična zauzimanja za čovjeka i posvemašnjega izgaranja za 
slavu Božju. 

Dragocjena svjedočenja o njegovu značaju, o tomu 
kakav je bio u neposrednom odnosu prema subraći, surad- 
nicima i drugim ljudima sačuvana su i u njegovu prvom 
životopisu, objelodanjenom 15 godina nakon njegove smr- 
ti, 1938., a životopisac je i sam bio njegovim učenikom i 
subratom. U svom djelu, da je i htio, nije mogao naoči- 
gled tolikih fra Didakovih suvremenika ni na koji način 
iskrivljivati sliku o njemu. On o fra Didaku piše kao o 
ozbiljnu i vrlo muževnu čovjeku koji nije mnogo govorio, 
nego je neprestano radio, ali je “ipak bio neobično vedar, 
veseo, nasmijan i katkad pun humora. Dobro je poznavao 
mladenačku psihologiju te je znao, kakav mora biti među 
mladeži, ako želi imati uspjeha. Njega je resila dobrota i 
vječna pripravnost, da svakome čini dobro". Na drugom 
mjestu životopisac ističe kako je svatko u susretu s fra Di- 
dakom stjecao dojam da je on “kulturan, učen, dobar, po- 
nizan uvijek pripravan da svakome dobro čini“, jer je bio 
“miran i sređen čovjek, u kome (su) se duh i srce razvili u 
divni sklad“, a njegov “vedri optimizam i idealizam davao 
mu je neki nadnaravni čar, kojim je svakoga osvajao“.** Fra 
Didak je bio “duboko religiozan čovjek, čista i neporočna 
života", koji se hranio svetopisamskom riječju, a misao 
sv. Pavla toliko je usvojio da se često nije znalo gdje zavr- 
šava misao apostola naroda a započinje misao ovoga sluge 
Božjega. Savjesnim izvršavanjem svećeničkih dužnosti, 
posebice molitvom, izgrađivao je svoj duh za golemo djelo 
služenja čovjeku. Svetu je misu slavio osobitom pobožno- 
šću, “upravo veličanstveno“, što su i drugi zamjećivali.“* 
Upravo ta fra Didakova navezanost na Riječ Božju kao 


79 Oton Knezović, Život i rad fra Didaka Buntića, Zagreb, Tiskara narodne 
prosvjete 1938., 25. 


80 Isto, 89. 
81 Isto. 


82 Dr. Bukhardt, profesor psihologije u Paderbornu, koji je 1921. doživio 
kako fra Didak slavi misu sa svojim đacima koje je tamo dopratio na 
studij, izjavio je: “Još nikada u životu nisam sreo svećenika koji tako di- 
vno celebrira." Slično se govorilo i za njegovo moljenje časoslova (Vasilj, 
Stanko, “Svećenički lik fra Didaka Buntića*, u: Čorić, Didak (ur.), Fra 
Didak Buntić. Spomenica o 60. obljetnici spasavanja gladne djece iz Herce- 
govine, Zagreb — Mostar, Kršćanska sadašnjost — Provincijalat franjevačke 


provincije, 1978., 47-52, ovdje 49). 


temeljnu smjernicu vjerničkoga života, a slavljenje liturgije 
kao izvora i vrhunca toga života, neka su od važnijih isti- 
canja Drugoga vatikanskoga koncila. 

Fra Didak je svojim shvaćanjima suvremenoga trenut- 
ka i prepoznavanja budućih događanja prednjačio među 
redovničkom braćom, pa ne čudi da ga u njegovim nasto- 
janjima nisu mogli uvijek slijediti. Tako ga nisu razumje- 
la ni subraća na generalnom kapitulu franjevačkog reda 
1921. u Asizu kad se raspravljalo o promjenama nekih 
pravila, a fra Didakovi su se jasni stavovi činili odveć radi- 
kalnima, štoviše, kao da dolaze od zavodničkoga duha.“ 
Nedugo potom ono na što je fra Didak, posve ispravno 
čitajući znakove vremena, ukazivao, postalo je uobičajena 
svakodnevica u franjevačkom redu, o koju se nitko nije 
spoticao. I u tom se očitovala njegova usklađenost s kon- 
cilskim duhom, koji se otjelovio u posljednjem dokumen- 
tu koncila, pastoralnoj konstituciji o Crkvi u suvremenom 
svijetu, Gaudium et spes.“ 

Za razliku od fra Didaka koji nije mogao ni slutiti 
saziv Drugoga vatikanskoga koncila, s. Marija Propetoga 
doživjela ga je u cijelosti, a možda mu, na sebi svojstven 
način, i dala mali prilog. Ona je u svome pastoralno-du- 
hovnome djelovanju osobito isticala Božje očinstvo. Prema 
vlastitom svjedočenju Bog je “njezinoj malenoj duši već 
od šeste godine?“ objavljivao tu potrebu većeg poznava- 
nja i prve i treće božanske osobe Presvetoga Trojstva, a u 
obitelji je imala živo iskustvo očinstva u svetačkom liku 
svoga zemaljskog oca. Stoga ona nastoji ne samo u svojih 
sestara pobuditi veće zanimanje za Božje očinstvo nego to 
pokušava potaknuti i u utjecajnih crkvenih velikodostoj- 
nika koji imaju mogućnost poraditi u Crkvi na zauzetijem 


83 Posebice koncilski dokumenti Dei Verbum — dogmatska konstitucija o 
Božanskoj objavi (1965.) i Sacrosanctum concilium — konstitucija o svetoj 
liturgiji (1964.). 

84. Fra Didak se “borio za iskrenost franjevačkog siromaštva, a zaslužio naziv 
protivnika siromaštva, jer je “tražio da se iz našega života ukloni propis 
o zabrani nošenja novca", pri čemu je za govornicom rekao da je došao s 
novcem u džepu i pokazao svoj novčanik, tražeći da i drugi provincijali 
pokažu svoj, pa ako ima ijedan koji je došao bez novca, vjerovat će mu 
se. Zavikali su na njega: “Silazi, Sotono, s govornice!', jer su to smatrali 
svetim amanetom sv. Franje? (Šilić, Rufin, “Fra Didak — provincijal (27. 5. 
1919. — 3. 2. 1920.)%, u: Čorić, Didak (ur.), Fra Didak Buntić, Spomenica 
0 60. obljetnici spasavanja gladne djece iz Hercegovine, Zagreb — Mostar, 
Kršćanska sadašnjost — Provincijalat franjevačke provincije, 1978., 89- 
-104, ovdje 90 i 92). 

85 Kao jedan od najizbrušenijih dragulja Drugoga vatikanskoga koncila, do- 
kument na kojem se dugo radilo, a usvojen je dan prije zaključenja koncila, 
kao njegova svojevrsna kruna, 7. prosinca 1965. 

86 U pismu papi Piju XII., 9. veljače 1954. (arhiv Družbe Kćeri Milosrđa, 
Rim). 

naviještanju Božjega očinstva,*“ šaljući im malu knjižicu 
na talijanskom, koju je dala prevesti i na hrvatski.** Do 
toga joj je osobito stalo, zato što drži da se ekumensko 
djelovanje Crkve itekako može potkrijepiti većim istica- 
njem Božjega očinstva, u koje se ulazi po njegovu Sinu, 
Isusu Kristu u snazi Duha Svetoga.? Ta joj je ekumenska 
dimenzija osobito važna, o čemu svjedoči i jedan pomalo 
naivan događaj iz njezina života.“ 

Sazivanje Drugoga vatikanskoga koncila doživjela je 
kao kazros — milosni trenutak koji se ne smije propustiti, pa 
iako već jako bolesna, sve tjelesne sile upire ne bili pismima 
papama," kardinalima, biskupima i drugim uglednicima 
stavila na srce tu potrebu približavanja Božjega očinstva 
suvremenom čovjeku. Kako je tada živjela u Rimu, posje- 
ćivali su je mnogi biskupi i nadbiskupi, i hrvatski i oni iz 
Južne Amerike.** Suočena s iskustvom smrti još u ranom 


87 Jedan od četiri znanstvena skupa održana uoči proglašenja blaženom 
Marije Propetoga bio je posvećen upravo toj temi: “Teološki aspekti Božjeg 
očinstva u životu i djelu Marije Propetog Isusa Petković", IV. znanstveni 
skup o Službenici Božjoj Mariji Propetog Isusa Petković, Zagreb, 5.-6. 
studenog 1999., Zagreb, Družba Kćeri Milosrđa, 2000. Radovima s toga 
skupa temeljito su obrađene Marijine pouke sestrama, njezina dopisivanja 
sbrojnim crkvenim velikodostojnicima i sva njezina nastojanja oko promi- 
canja i boljega poznavanja Božjega očinstva. 

88 Riječ je o 1935. godine objavljenoj knjižici duhovnih meditacija Vers le 
Pere, čiji je autor nadbiskup Cambraia u Francuskoj, Emilio Guerry, a 
koja je 1945. na temelju trećega francuskoga izdanja prevedena na tali- 
janski pod naslovom Andiamo al Padre (1963. izlazi iznova pod naslo- 
vom Zncontro al Padre). Marija Propetoga je u okružnici sestrama od 1. 
prosinca 1958. naziva “svetom knjižicom? i daje ju prevesti na hrvatski. 
Piše teološki dubok uvod u to djelce i od belgijskog izdavača dobiva prava 
objavljivanja, ali kako u to vrijeme (1963.) nije bilo dopušteno tiskanje 
religioznih djela u Hrvatskoj, djelo ostaje neobjavljeno, sve do danas (usp. 
Zdenko T. Tenšek, “Povijesne i teološke posebnosti Božjeg očinstva u 
Marije Propetog Isusa", IV. znanstveni skup o Službenici Božjoj Mariji 
Propetog Isusa Petković, Zagreb, 5.-6. studenog 1999., Zagreb, Družba 
Kćeri Milosrđa, 2000., 115-136, posebice 120-121). 


89 Usp. isto, 115-136, posebice 128-129. 


90 Kad je 1922. išla u Slavoniju prikupljati milostinju, na proputovanju u 
Beogradu posjetila je i pravoslavnoga patrijarha i s njim razgovarala o 
sjedinjenju odijeljenih Crkava. Patrijarh se pokazao voljnim o tomu razgo- 
varati ako ga Rim pozove, štoviše nakon tog susreta sam je nazvao Majku 
Mariju i htio s njom još dalje o tom razgovarati. Marija se osjetila poz- 
vanom da o tom obavijesti zagrebačkoga nadbiskupa Bauera, koji ju je 


odgovorio od daljnjeg bavljenja tom temom. Njoj je pak ostalo žao što 
tada ipak nije našla načina da o svemu obavijesti i Svetoga oca (usp. Marija 
Propetog Isusa Petković, Sve za Isusa. Autobiografija i duhovni zapisi, Split, 
Verbum ?2004., 177-178). 


91 Još prije saziva Drugoga vatikanskoga koncila Piju XII., zatim Ivanu 
XXIII. i Pavlu VI., od kojih je dvojici posljednjih pisala još prije nego što 
su postali pape. 

92. Njezin životopisac kratko to sažima: “Moram također spomenuti da je 
Marija između 1962. i 1965. primila posjete mnogih nadbiskupa i bisku- 
pa, bilo iz domovine bilo iz Južne Amerike, koji su onih godina dolazili u 


djetinjstvu, kako vlastitim umiranjem tako umiranjem 
njoj dragih i bliskih ljudi, a potom svetim umiranjima pr- 
vih svojih susestara koje su mlade umirale nakon ulaska u 
Družbu, uvijek je imala poseban odnos prema smrti. Kad 
joj 1935. u ruke dolazi mala knjižica sv. Karla Boromejsko- 
ga, Duhovni ugovor duše s Bogom — Oporuka duše, spremno 
je s talijanskoga prevodi na hrvatski i već iste godine tiska 
u 16.000 primjeraka, dajući je tako svojim sestrama, a po 
njima i našem narodu.“ Sama je napisala Hvale i zazive 
Nebeskom Ocu" po kojima se molilo i slavilo Boga u njezi- 
noj družbi i s narodom gdje god su sestre djelovale. Koliko 
je od tih njezinih nastojanja i pastoralno-duhovnih djelo- 
vanja doista ušlo u dvoranu koncilskoga zasjedanja, teško 
je procijeniti, ali se smijemo nadati da sva ta njezina mnoga 
i odlučna nastojanja nisu bila uzaludna i da je ta srčanost 
ipak malo dotaknula naslovnike njezinih obraćanja i tako 
se, makar i podsvjesno, odrazila u njihovim promišljanjima 
tijekom koncilskoga rada. 

Marija Petković, iako nije imala nekih, rekli bismo, 
velikih škola, ipak ostavlja vrlo vrijednu pisanu baštinu, 
jer je sestrama uvijek nastojala okružnim pismima, kon- 
ferencijama, prigodnim uputama pomoći u što vjernijem 
služenju Bogu, kojem su se zavjetovale svetim redovničkim 
zavjetima u karizmi Družbe Kćeri Milosrđa. Posebice joj 
je stalo kako do osobnoga posvećenja tako do posvećenja 
svake svoje duhovne kćeri. To zorno priziva u pamet i stav- 
lja na srce svakoj sestri, ističući potrebu uzajamne ljubavi i 
opraštanja.“ Upravo zbog velike vrijednosti njezine pisane 
baštine, njezine je susestre uz pomoć teoloških i jezičnih 
stručnjaka malo po malo objavljuju, dajući je vjerničkoj 
javnosti za duhovnu izgradnju.7 


Rim da sudjeluju na Drugom vatikanskom crkvenom saboru? (Matanić, 
Atanazije, U znaku ljubavi, Zagreb, Kršćanska sadašnjost 1999., drugo 
dopunjeno izdanje, 169). 


93 Usp. isto, 171. 
94. Usp. isto. 


95 Unatoč bolesti i slabim tjelesnim snagama uspjela ih je završiti u ljeto 
1964. i onda posebnim okružnim pismom razaslati svojim sestrama (usp. 
isto, 169). Prvo je izdanje tiskano na talijanskom, a potom na hrvatskom i 
španjolskom, jezicima koji se govore u Marijinoj franjevačkoj družbi. Na 
hrvatskom su potom izdana još tri izdanja (posljednje 2003.), a priredila 
ih je i ponešto izmijenila njezina duhovna kćer, s. M. Ksenija Režić. 


96 Primjerice: “Sestre drage, željela bih da utisnem u vaše srce duh Družbe, 
ljubav prema Bogu i uzajamnu ljubav; da sve budete samo jedna duša, da 
se ljubite kao što vas ljubi Krist. Zato opraštajte jedna drugoj, jer svaka 
ima svoju slabost, teško se nađe koja, da je savršena u svemu? (iz pouke 
Majke Marije Propetoga “O dužnosti da se posvetimo“, 10. siječnja 1942., 
otisnuto u: Tebi Majko, 1 (2009.) 12-14, ovdje 13). 


97. Tu uz neka druga djela treba posebice istaknuti Marijinu Autobiografiju, 
koju je za tisak priredio Mladen Parlov: Marija Propetog Isusa Petković, 

Fra Didak Buntić i bl. Marija Propetoga, posvećujući 
svoj život Bogu i radeći za njegovu slavu, svatko u svojoj 
redovničkoj zajednici, otjelovili su karizmu franjevačkog 
siromaštva, koja se očituje prije svega u služenju siroma- 
sima. Upravo stoga što su bili duboko vjernički izgrađe- 
ni prepoznavali su nadahnuća duha i mogli slijediti volju 
Božju za njih i njihovu sredinu u povijesnom trenutku u 
kojem su se nalazili. Iz punine toga duha mogli su se nese- 
bično posvetiti Bogu, slaveći ga i ljubeći u čovjeku potreb- 
niku, u službi bližnjemu. 

Dok Marija zbog svoga ljubljenog oca, koji joj po- 
staje uzorom u karitativnom radu, guši u sebi redovnič- 
ko zvanje, i to ono za kontemplativnim životom u nekom 
strogom redu, fra Didak odlazi u franjevački red više da 
ugodi majci koja je to željela. Bog se služi i jednim i dru- 
gim svojim djetetom da ga privuče k sebi onako kako će 
mu biti najkorisnije oruđe u njegovim rukama. I s. Mari- 
ja Propetoga i fra Didak, vođeni ljubavlju prema Bogu i 
njezinu konkretiziranju u ljubavi prema čovjeku, izrastaju 
u gorostase koji odražavaju veličinu Božje ljubavi prema 
čovjeku. Oboje su domišljatom ljubavlju služili čovjeku 
potrebniku u sirotištima, bolnicama, misijama, odgoju i 
obrazovanju, politici... — gdje god se moglo štogod učini- 
ti za preživljavanje i osiguravanje bolje budućnosti, kako 
svojih sunarodnjaka tako i druge braće i sestara u Kristu. 
Svojim životom bili su i ostali uzor vjerničkoga življenja 
evanđeoskih kreposti, što je Crkva i prepoznala proglasivši 
Mariju Propetoga blaženom, a što se mnogi, na različite 
načine dodirnuti njegovom dobrotom i ljubavlju, doskora 
nadaju i za fra Didaka.* 

Franjevačka karizma i jest u svojoj izvornosti nepatvo- 
reno služenje siromasima, onima najmanjima među ljudi- 
ma, a oni sami pripadaju redu manje braće (ordum fratrum 
minorum). Već je življenje franjevačkog duha naših dvoje 
Božjih ugodnika, i s. Mariju Propetoga i fra Didaka, bitno 
usmjerilo na služenje siromasima. Kad je u Bosni i Herce- 
govini za Prvoga svjetskog rata zavladala glad i masovno 
umiranje, u vremenu tog vojničkog apsolutizma svakoga 
se tko bi se zauzimao za siromašni narod držalo sumnjivim 
i opasnim, pa se gotovo na cijelom području čuo jedino fra 


Sve za Isusa. Autobiografija i duhovni zapisi, Split, Verbum ?2004., te nje- 
zine Upute za nadstojnice i duhovne učiteljice, Split, Crkva u svijetu, 2006., 
koju je za tisak priredio Ante Mateljan. 

98 Iautorica ovoga rada ima zahvaliti fra Didaku što je njezina djeda, Peru 
Knezovića, rođena 1904., opismenio po svojoj originalnoj metodi opis- 
menjivanja i spasio u godinama gladi otpremanjem u Slavoniju. 


Didakov glas. Nije se libio ni pohoda caru ni kojem dru- 
gom velikodostojniku. Zapisano je kako su majke svojoj 
djeci pokazivale fra Didaka govoreći da ga dobro pogle- 
daju, jer “mi imamo Boga na nebu i samo njega ovdje na 
zemlji?!" Jednako tako i s. Marija Propetoga, iako žena, 
neznatna redovnica s jadranskoga otoka, pronalazi način 
da se njezin vapaj uime sirota i ubogih čuje u državnim i 
crkvenim ustanovama, da dopre do moćnih i utjecajnih i 
da od njih većinom dobije i pozitivan odgovor. Takav glas 
čuje se samo od onih koji s Bogom hode, čija je vjera i po- 
uzdanje u njega stameno. To su ljudi koji su poziv na sve- 
tost vjerničkoga života čuli i odazvali mu se. Majka Marija 
Propetoga živjela je iz svoje vjere, u drugima je budila i 
dopuštala da se ta vjera odjelotvori. Njezinim se susestra- 
ma, duhovnim kćerima Marijina predanja Bogu, duboko 
usjeklo njezino uvjerenje: “Kako vjerujemo, onako i dje- 
lujemo!?'" Ljudi poput s. Marije Propetoga i fra Didaka 
ostavljaju trajan trag, koji — čini se — postaje to vidljiviji što 
nas više vremena dijeli od onih dana kad su hodili ovom 
zemljom. Tako je don Riccardo Petroni, postulator kauze 
bl. Marije Propetoga, posve uvjeren “da ćemo dobro i brzo 
doći do žuđenoga cilja“, tj. njezina proglašenja svetom, “jer 
je miris svetosti koji je ostavila bl. Marija Propetoga živ i 
stvaran, jasan i djelotvoran?.!" Jednako tako fra Marijan 
Zubac, subrat fra Didaka Buntića za njega kao idejnoga 
začetnika velebne širokobriješke bazilike, na neki način 
i projektanta, i najzaslužnijega za njezinu gradnju, kaže: 
“Nije na njoj ostavio svoje ime urezano, ali je na cijeloj 
zgradi ostavio otisak svoje ličnosti.?'"? 

Oboje ovih Božjih ugodnika ostavili su neizbrisiv trag 
svetosti, Božje slave i hvale u Crkvi u Hrvata. Njihova ba- 
ština zavređuje biti i nadalje znanstveno proučavana i vjer- 
nički nasljedovana. 


99 Usp. Oton Knezović, Životi rad fra Didaka Buntića, Zagreb, Tiskara na- 
rodne prosvjete 1938., 81. 


100 Kazimir Barišić, “Naši dragi pokojnici. Fra Didak Buntić, O. Fr. M, 
u: Ćorić, Didak (ur.), Fra Didak Buntić. Spomenica o 60. obljetnici spasa- 
vanja gladne djece iz Hercegovine, Zagreb — Mostar, Kršćanska sadašnjost 
— Provincijalat franjevačke provincije, 1978., 126-133, ovdje 133, pretisak 
nekrologa objavljenog u Korrespondenzblattu u Innsbrucku 1922. 


101 S. Marija Propetoga, kao vrhovna glavarica na kapitulu održanu hrvat- 
skim sestrama u Rimu, 14. rujna 1952., 34. 


102 Usp. Riccardo Petroni, “Živ je i djelotvoran miris svetosti bl. Marije Pro- 
petoga!*, u: Tebi Majko, 1 (2009.) 19-21, ovdje 21. 


103 Andrija Nikić, “Širokobriješka crkva — pjesma od kamena“, u: Ćorić, Di- 
dak (ur.), Fra Didak Buntić. Spomenica o 60. obljetnici spasavanja gladne 
djece iz Hercegovine, Zagreb — Mostar, Kršćanska sadašnjost — Provinci- 
jalat franjevačke provincije, 1978., 55-66, ovdje 62. 

